text: জোর করে ঘরে রাখার চেয়ে সচেতনতা বৃদ্ধির চেষ্টা করছি: স্বরাষ্ট্রমন্ত্রী
  স্বরাষ্ট্রমন্ত্রী আসাদুজ্জামান খাঁন কামাল বলেছেন, জোর করে ঘরে রাখার চেয়ে সচেতনতা বৃদ্ধির চেষ্টা করছি। মানুষ যেন কিছুদিন এই লকডাউন মেনে চলে এ লক্ষেই আগানো হচ্ছে। মঙ্গলবার সচিবালয়ে এক সংবাদ সম্মেলনে স্বরাষ্ট্রমন্ত্রী আসাদুজ্জামান খাঁন কামাল এসব কথা বলেন।
  মন্ত্রী বলেন, করোনার সেকেন্ড ওয়েভ আসাতে হাজার হাজার মানুষ সংক্রমিত হচ্ছেন। এর ব্যাপকতা আশঙ্কাজনক হারে বাড়ছে। হাসপাতালে কোনো সিট নেই, এমনকি অক্সিজেন যারা সরবরাহ করছে, তারাও অক্সিজেন দিতে হিমশিম খাচ্ছে। এই পরিস্থিতিতে আমরা সবাইকে আহ্বান করব- এ মহামারিতে সবাই যেন সহযোগিতা করেন এবং সরকার যেভাবে নির্দেশনা দেয় সেটা পালন করুন।
  তিনি বলেন, কোভিড-১৯ এর এ পরিস্থিতিতে সরকার বাধ্য হয়েই এটা নিয়ন্ত্রণের জন্য সাতদিনের লকডাউন কিংবা নিয়ন্ত্রণের কর্মসূচি ঘোষণা করেছে। অনেকে মানছেন, আবার অনেকেই মানছেন না। আইন-শৃঙ্খলাবাহিনীর সদস্যরাও বলছেন, কাউকে জোর করে ঘরের ভেতর ঢুকিয়ে দেয়ার চেয়ে আমরা যদি বলে-কয়ে ঘরে রাখতে পারি। আসলে সচেতনতা বৃদ্ধির জন্য আমরা যা যা করার করছি।
  স্বরাষ্ট্রমন্ত্রী বলেন, আমরা আহ্বান করছি মানুষ যেন অল্প কয়েকটা দিন কষ্ট হলেও যেন নির্দেশনাটা মেনে চলেন। তাহলে হয়তো আগের বারের মতো এবারও করোনায় আমরা ক্ষতি কমাতে পারব।